### NN 132/2017 (29.12.2017.), Odluka o porezima Grada Ogulina

Grad Ogulin

3059

Na temelju članaka 20. i 42. stavak 1. Zakona o lokalnim porezima (»Narodne novine« broj 115/16 i 101/17), članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15), i članka 23. Statuta Grada Ogulina (»Glasnik Karlovačke županije« broj 25/09 i 12/13), Gradsko vijeće Grada Ogulina na sjednici održanoj 18. prosinca 2017. godine, donijelo je

ODLUKU

O POREZIMA GRADA OGULINA

I. OPĆE ODREDBE

Članak 1.

Ovom Odlukom se utvrđuju vrste poreza koji pripadaju Gradu Ogulinu, obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima (»Narodne novine« broj 115/16 i 101/17).

Gradski porezi prihod su Proračuna Grada Ogulina.

II. VRSTE POREZA

Članak 2.

Porezi Grada Ogulina su:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1. Prirez porezu na dohodak

Članak 3.

Obveznici prireza porezu na dohodak su fizičke osobe koje imaju prebivalište ili uobičajeno boravište na području grada Ogulina, a obveznici su poreza na dohodak sukladno odredbama Zakona o porezu na dohodak i podzakonskih akata kojima se uređuje porez na dohodak.

Članak 4.

Osnovica prireza porezu na dohodak iz članka 3. ove Odluke je utvrđen porez na dohodak.

Članak 5.

Prirez porezu na dohodak plaća se po stopi od 10%.

Članak 6.

Prirez porezu na dohodak prihod je Proračuna Grada Ogulina i uplaćuje se na prijelazni račun »Poreza i prireza na dohodak« HR64 1001005 1729712009.

Članak 7.

Poslove u vezi s utvrđivanjem i naplatom prireza porezu na dohodak obavlja Ministarstvo financija – Porezna uprava.

2. Porez na potrošnju

Članak 8.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 9.

Obveznik poreza na potrošnju je pravna i fizička osoba koja pruža ugostiteljske usluge na području grada Ogulina.

Članak 10.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 11.

Porez na potrošnju plaća se po stopi od 3% utvrđene osnovice u korist Proračuna Grada Ogulina.

Članak 12.

Obveznik poreza na potrošnju dužan je iskazati utvrđenu obvezu poreza na potrošnju za obračunsko razdoblje na Obrascu PP-MI-PO i predati ga do 20. dana u mjesecu za prethodni mjesec nadležnoj Stručnoj službi Grada Ogulina, pojedinačno za svaki poslovni prostor. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak l3.

Poslove utvrđivanja, evidentiranja, nadzora, naplate i ovrhe poreza na potrošnju obavlja Stručna služba Grada Ogulina.

3. Porez na kuće za odmor

Članak 14.

Porez na kuće za odmor plaćaju pravne i fizičke osobe koje su vlasnici kuća za odmor na području grada Ogulina, godišnje za svaku proračunsku godinu.

Članak 15.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 16.

Porez na kuće za odmor plaća se godišnje, u iznosu od l0,00 kuna/m² korisne površine kuće za odmor, na cijelom području grada Ogulina.

Pod korisnom površinom podrazumijeva se ukupna podna površina stana ili druge samostalne prostorije, umanjena za širinu zidova koji je prekidaju.

Porez na kuće za odmor plaća se u roku od l5 dana od dana dostave rješenja o utvrđivanju toga poreza.

Članak 17.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Članak 18.

Pri promjeni vlasništva kuće za odmor tijekom proračunske godine, novi vlasnik ne plaća porez na kuću za odmor ako je taj porez bio utvrđen prethodnom vlasniku.

Ako je tijekom proračunske godine stečeno novo vlasništvo kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 19.

U postupku dokazivanja statusa kuće za odmor u smislu članaka 14. i 15. ove Odluke, osim osobne iskaznice, vize strancima za privremeni boravak, uzimat će se u obzir i sljedeća dokumentacija: mjesto i visina nastanka utroška električne energije, vode, telefona, prijem poštanskih pošiljaka, potvrda o zasnovanom radnom odnosu i mogućnosti odlaska na posao i s posla, izjava o izabranom liječniku, izjava svjedoka, mjesto podnošenja porezne prijave, rješenje o kategorizaciji objekata za iznajmljivanje te svi drugi raspoloživi podaci.

Članak 20.

Obveznici poreza dužni su nadležnoj Stručnoj službi Grada Ogulina do 31. ožujka godine za koju se utvrđuje porez dostaviti podatke o kući za odmor koji se odnose na mjesto gdje se nalazi taj objekt, korisnu površinu kao i druge podatke potrebne za razrez poreza, a naročito podatke o promjeni vlasništva, uspostavi suvlasništva te promjenama vezanim za povećanje ili smanjenje površine kuće za odmor.

Ukoliko porezni obveznik ne dostavi podatke za razrez poreza, Stručna služba Grada Ogulina koristit će podatke iz službenih evidencija kojima raspolaže ili ih je pribavila od drugih nadležnih tijela te će radi utvrđivanja točnosti stvarnog stanja provesti dodatne postupke dokazivanja statusa kuće za odmor.

Članak 21.

Poslove utvrđivanja, evidentiranja, nadzora, naplate i ovrhe poreza na kuće za odmor obavlja Stručna služba Grada Ogulina.

4. Porez na korištenje javnih površina

Članak 22.

Javnom površinom u smislu ove Odluke smatra se zemljište unutar građevnog područja koje je u skladu s prostornim planovima namjenjeno općoj uporabi (ulice, trgovi, parkovi, nogostupi, igrališta, zelene površine, parkirališta, pješačke zone i slične površine).

Članak 23.

Porez na korištenje javnih površina plaćaju pravne i fizičke osobe kojima je Upravni odjel za gospodarstvo, komunalni sustav i prostorno uređenje Grada Ogulina odobrio privremeno korištenje javnih površina u trajanju od najduže jedne proračunske godine, na temelju pisanog zahtjeva podnositelja.

Nadležno Upravno tijelo iz stavka 1. ovog članka dužno je dostaviti Stručnoj službi Grada Ogulina rješenje o odobrenju privremenog korištenja javnih površina.

Članak 24.

Obveznici koji privremeno koriste javnu površinu plaćaju porez za svaki m² korištenog prostora u dnevnom iznosu od 5,00 kuna za površinu ispod 5 m², a 2,50 kuna za površinu iznad 5 m².

Porez na korištenje javnih površina plaća se u roku od l5 dana od dana dostave rješenja o utvrđivanju toga poreza.

Članak 25.

Poslove utvrđivanja, evidentiranja, nadzora, naplate i ovrhe, poreza na korištenje javnih površina obavlja Stručna služba Grada Ogulina.

III. PRIJELAZNE I ZAVRŠNE ODREDBE

Članak 26.

Stupanjem na snagu ove Odluke prestaje važiti Odluka o porezima Grada Ogulina (»Glasnik Karlovačke županije« broj 35/01) i Odluka o prirezu porezu na dohodak Grada Ogulina (»Narodne novine« 147/14).

Svi započeti postupci utvrđivanja i naplate gradskih poreza koji nisu dovršeni do dana stupanja na snagu ove Odluke dovršit će se po odredbama Odluke o porezima Grada Ogulina (»Glasnik Karlovačke županije« broj 35/01).

Članak 27.

Ova Odluka bit će objavljena u »Narodnim novinama« i »Glasniku Karlovačke županije«, a stupa na snagu 1. siječnja 2018. godine.

Klasa: 023-01/17-01/182

Urbroj: 2133/02-02-17-1

Ogulin, 18. prosinca 2017.

GRADSKO VIJEĆE GRADA OGULINA

Predsjednik Gradskog vijeća
 Željko Stipetić, dipl. krim., v. r.